E-tol: Mboweni, Makhura raak nou giftig op Twitter | Netwerk24
Deur Charné Kemp 06 Julie 2019 11:58
Die bekgeveg op Twitter tussen Tito Mboweni, minister van finansies, en David Makhura, Gautengse premier, oor die e-tolstelsel raak heftig.
Mboweni het Vrydag weer op Twitter uitgevaar oor Makhura se planne om die e-tolstelsel in Gauteng te skrap.
Mboweni het ná sy eerste inskrywings voortborduur. Hy het weer op Twitter gesê hy is seker die premier van Gauteng besef hy moet versigtig wees om nie ’n geveg met die minister van finansies uit te lok nie.
Volgens Mboweni moet die gebruiker betaal.
Hy het meer as 2 000 kommentare op sy plasing gekry.
Later het hy gesê hy het geleer dat mense moet leer om in hul bane te bly.
In nog ’n plasing sê Mboweni hy weet nie hoekom die hoëklas in Gauteng almal se lewens kompliseer nie.
“Die werkende klas betaal nie e-tol nie!! Openbare vervoer . . . hello.”?
Tasneem Motara, woordvoerder van die ANC in Gauteng en LUR vir infrastruktuur, ontwikkeling en eiendomsbestuur, het in haar twiet gesê sy het ’n oproep van die minister gekry.
“Ons het oor en weer oor die e-tolstelsel gepraat. Hy staan hardkoppig by sy standpunt, en ons as die provinsiale uitvoerende komitee (PUK) bly by ons standpunt. Hy het ingestem om vir ’n uitnodiging na ’n PUK-vergadering te wag waar ons mekaar kan inlig.”
Vroeër het Mboweni op Twitter geskryf: “Wanneer jy in tolpad-infrastruktuur belê, verwag jy ’n opbrengs vir baie jare wat voorlê, nie die koste van jou belegging vandag nie. Dit is wat jy in sake doen. Premier Makhura, is dit reg?”
Dit volg nadat Makhura vroeër vandeesweek tydens sy provinsiale rede gesê het planne is op dreef om die e-tolstelsel in Gauteng te skrap.
Mboweni het op Twitter gevra of hy dalk iets mis. “As ek vandag avokado’s plant, doen ek dit met die wete dat ek in sowat tien jaar sal oes. Ek het sekerheid nodig
dat die beleidsomgewing ondersteunend sal wees vir my
langtermynbelegging as ’n avokadoboer.”